**บทที่ 1**

**บทนำ**

**1.1 ที่มาและความสำคัญของปัญหา**

พระราชบัญญัติการศึกษาแห่งชาติ พุทธศักราช 2542 และที่แก้ไขเพิ่มเติม (ฉบับที่ 2)พุทธศักราช 2545 ได้กำหนดสาระสำคัญเกี่ยวกับการจัดการศึกษาไว้ในหมวดที่ 4 แนวการจัดการศึกษาที่มุ่งประโยชน์สูงสูดกับผู้เรียน โดยระบุไว้ในมาตรา 22 ว่า การจัดการศึกษาต้องยึดหลักว่าผู้เรียนทุกคนมีความสามารถเรียนรู้และพัฒนาตนเองได้ และถือว่าผู้เรียนมีความสำคัญที่สุด   
โดยที่กระบวนการจัดการศึกษาต้องส่งเสริมให้ผู้เรียนสามารถพัฒนาตนเองตามธรรมชาติและ  
เต็มศักยภาพ ซึ่งสอดคล้องกับ มาตรา 24 ที่กำหนดไว้ว่า การจัดกระบวนการเรียนรู้ ต้องจัดเนื้อหาสาระและกิจกรรมให้สอดคล้องกับความสนใจ ความถนัดและความแตกต่างของผู้เรียน ฝึกทักษะ กระบวนการคิดการจัดการ การเผชิญสถานการณ์ และประยุกต์ใช้เพื่อป้องกันและแก้ ปัญหาให้ผู้เรียนเรียนรู้จากประสบการณ์จริง ฝึกการปฏิบัติ ให้ทำได้ คิดเป็น ทำเป็น รักการอ่านและเกิดการใฝ่รู้อย่างต่อเนื่อง ผสมผสานสาระความรู้ต่าง ๆ อย่างสมดุล รวมทั้งปลูกฝังคุณธรรม ค่านิยม และคุณลักษณะอันพึงประสงค์ไว้ในทุกวิชา ผู้สอนสามารถจัดบรรยากาศ สภาพแวดล้อม สื่อการเรียนการสอน อำนวยความสะดวกให้แก่ผู้เรียน เกิดการเรียนรู้ แลใช้การวิจัยเป็นส่วนหนึ่งของกระบวนการเรียนรู้ ทั้งนี้ผู้สอนและผู้เรียนอาจเรียนรู้ไปพร้อมกัน จากสื่อและแหล่งเรียนรู้ที่หลากหลาย พ่อแม่ ผู้ปกครอง และชุมชนมีส่วนร่วมในการจัดการเรียนรู้ให้เกิดขึ้นได้ทุกเวลาทุกสถานที่ (สำนักงานคณะกรรมการการศึกษาขั้นพื้นฐาน, 2547, น. 7) ทั้งนี้จากการกำหนดไว้ในพระราชบัญญัติการศึกษาแห่งชาติดังกล่าวข้างต้น ต้องอาศัยการบริหารงานด้านต่าง ๆ ในโรงเรียน ตามที่กระทรวงศึกษาธิการได้กำหนดขอบข่ายและกิจการบริหารและจัดการสถานศึกษา ออกเป็น 4 ด้าน คือ ด้านการบริหารวิชาการ   
ด้านการบริหารงบประมาณ ด้านการบริหารงานบุคคลและด้านการบริหารทั่วไป เพื่อให้สถานศึกษาขั้นพื้นฐานของรัฐที่สังกัดเขตพื้นที่การศึกษาได้ใช้เป็นแนวทางในการบริหารและการจัดการสถานศึกษาให้สอดคล้องกับการบริหารการศึกษาของกระทรวงศึกษาธิการ ดังนั้น โรงเรียนจึงเป็นหน่วยงานทางการศึกษาระดับปฏิบัติการที่สำคัญที่สุด (กระทรวงศึกษาธิการ, 2546, น. 33-34)

นอกจากนี้ในส่วนของการจัดการศึกษาของประเทศไทยโดยกระทรวงศึกษาธิการ ในฐานะหน่วยงานหลักในการพัฒนาคนและสร้างเยาวชนให้มีคุณภาพของประเทศ มีนโยบายที่จะเรียนรู้ตามรอยพระยุคลบาทเรื่องเศรษฐกิจพอเพียง โดยอันเชิญมาใช้เป็นหลักในการพัฒนาคนให้มีคุณภาพสามารถพึ่งตนเองได้ เกิดความพอมีพอกิน พอมี พอใช้ โดยใช้หลักความพอประมาณ การคำนึงถึงความมีเหตุผล มีภูมิคุ้มกันที่ดีในตัวและมีคุณธรรมเป็นกรอบในการดำรงชีวิต และเป็นพลเมืองดีของชาติ ด้วยการสร้างความรู้ความเข้าใจที่ถูกต้องเกี่ยวกับหลักปรัชญาของเศรษฐกิจพอเพียง ให้สามารถนำไปประยุกต์ใช้ได้อย่างเหมาะสมและปลูกฝังปรับเปลี่ยนกระบวนทัศน์ในการดำรงชีวิตให้อยู่บนพื้นฐานของเศรษฐกิจพอเพียง ตลอดจนนำไปสู่การปรับแนวทาง การพัฒนาให้อยู่บนพื้นฐานของเศรษฐกิจพอเพียง ซึ่งกำหนดนโยบายด้านการศึกษาโดยนำปรัชญาของเศรษฐกิจพอเพียงมาเป็นแนวทางในการพัฒนาคุณภาพและมาตรฐานการศึกษาทุกระดับ ใช้คุณธรรมเป็นพื้นฐานของกระบวนการเรียนรู้ที่เชื่อมโยงความร่วมมือระหว่างสถาบัน การศึกษา สถาบันครอบครัว ชุมชน สถาบันทางศาสนาให้มีส่วนร่วมในการจัดการศึกษา เพื่อให้ผู้เรียนเกิดความรู้ ทักษะและเจตคติ สามารถนำไปประยุกต์ใช้ในชีวิตประจำวันและเพื่อให้ผู้บริหารองค์กร ครู ผู้บริหารสถานศึกษา บุคลากรด้านการศึกษาและนักเรียน นักศึกษา มีความ รู้ ความเข้าใจในหลักปรัชญาของเศรษฐกิจพอเพียง และสามารถนำหลักคิด หลักปฏิบัติตามหลักปรัชญาของเศรษฐกิจพอเพียงมาบูรณาการในการบริหารจัดการการเรียนการสอน ตลอดจนการประยุกต์ใช้ในชีวิตประจำวัน ก่อให้เกิดความตระหนักและฝังรากลึกภายในตนเองและผู้อื่นอย่างยั่งยืนตลอด ไป (ภูดิศ พัดพิน, 2555, น. 3)   
นั่นเพราะการศึกษาเป็นเครื่องมือพื้นฐานสำคัญที่จำเป็นต่อการพัฒนาสังคม เศรษฐกิจและประเทศชาติสู่ความสุขความเจริญที่ยั่งยืน เหตุที่กล่าวเช่นนี้ก็เพราะว่าการศึกษา คือ กระบวนการสร้างสรรค์และส่งเสริมบุคคลให้เจริญเติบโต มีความเจริญงอกงามทั้งทางกาย อารมณ์ สังคมและสติปัญญา จนเป็นสมาชิกที่ดีของสังคมที่มีวิสัยทัศน์ มีความสามารถ มีสติปัญญา มีปฏิภาณและ  
มีคุณธรรมสูง เด็กเปรียบได้เสมือนเมล็ดพันธุ์อันงด งาม การศึกษาเปรียบได้เสมือนปุ๋ย น้ำและดิน ช่วยเร่งผลผลิตที่ดีและมีคุณภาพ หล่อเลี้ยงสังคมต่อไป โรงเรียนเปรียบได้เสมือนโรงงานผลิตเป็นองค์กรที่สำคัญที่สุดในการพัฒนาคุณภาพนักเรียน (สำนักงานเขตพื้นที่การศึกษาประถมศึกษาสุพรรณบุรี เขต 1, 2553, น. 1)

ปรัชญาของเศรษฐกิจพอเพียงจึงเป็นแนวคิดที่เหมาะสมกับพื้นฐานสังคมไทย เพื่อการตัดสินในการดำรงชีวิตอย่างสมดุล เจริญมั่นคงและมีความยั่งยืนในระยะยาว ท่ามกลางกระแสการเปลี่ยนแปลงของปัจจัยต่าง ๆ โดยพิจารณาในหลายมิติเป็นองค์รวม ไม่ใช่เฉพาะเรื่องของเศรษฐกิจ มีลักษณะองค์รวมที่มีความครอบคลุม ทั้งมิติจิตใจซึ่งกำหนดเป็นพฤติกรรม มิติสถาบันทางเศรษฐกิจ สังคม ชุมชนและกฎระเบียบที่มีผลต่อสภาพแวดล้อมของความพอเพียง การกระทำตามแนวปรัชญาของเศรษฐกิจพอเพียงหรือการประยุกต์ คือ การตัดสินใจตามหลัก คือ สามห่วง สองเงื่อนไข จุดมุ่งหมายเพื่อการพัฒนาที่สมดุลและยั่งยืน ลดความผันผวน ทั้งนี้การประยุกต์ใช้ปรัชญาทำได้ในทุกระดับ เพราะคนเรามีหลายฐานะ เราจึงสามารถใช้หลักปรัชญาในการตัดสินใจได้ทั้งของตัวเองและครอบครัว หากอยู่ในฐานะที่เป็นการบริหารพัฒนา ชุมชน องค์กรไม่ว่าจะเป็นภาครัฐหรือเอกชน ก็ใช้หลักปรัชญาในการตัดสินใจได้ ซึ่งก็คือการใช้ในระดับที่กว้างกว่าระดับของตนเองและครอบครัว หากอยู่ในฐานะที่จะเป็นผู้กำหนดนโยบายหรือมาตรการระดับชาติก็สามารถใช้เป็นหลักได้เช่นกัน (ณัฏฐพงศ์ ทองภักดี, 2555, น. 32-33) แต่อย่างไรก็ตามเศรษฐกิจพอเพียงเป็นปรัชญาไม่ใช่สูตรสำเร็จ แต่เศรษฐกิจพอเพียงเป็นหลักที่ต้องนำไปใช้ในการจัดการ หรือดำเนินกิจกรรมต่าง ๆ ให้เกิดความเหมาะสม เพื่อให้เกิดประโยชน์ ดังนั้นจึงต้องใช้วิจารณญาณในการนำไปใช้ด้วยตัวเอง สิ่งสำคัญ คือ ปรับใช้ให้พอเหมาะ พอดี อย่างมีเหตุผลกับกิจกรรมหรือวัฒนธรรมของภูมิสังคมแต่ละแห่งด้วยความไม่ประมาท เพื่อให้เกิดผลสัมฤทธิ์ (จิรายุ อิศรางกูร ณ อยุธยา, 2554)

ทั้งนี้ในการนำหลักปรัชญาของเศรษฐกิจพอเพียงไปใช้ในสถานศึกษานั้นก็เพื่อให้ครูมีเครื่องมือในการสนับสนุนการเรียนรู้ของนักเรียนให้เกิดทักษะชีวิต คิดวิเคราะห์ได้เอง มีความสามารถในการตัดสินใจอย่างมีเหตุผล ดำเนินชีวิตอยู่ในทางสายกลาง ไม่เบียดเบียนตนเองและผู้อื่น อีกทั้งตั้งอยู่ในความไม่ประมาทต่อการเปลี่ยนแปลที่จะเกิดขึ้น จะเห็นว่าเป้าหมายปลายทางนั้นอยู่ที่ผู้เรียนสามารถพัฒนาตนและนำไปสู่การปรับเปลี่ยนพฤติกรรม บทบาทหน้าที่ของครูจึงไม่หยุดอยู่ที่การทำให้นักเรียนเข้าใจหลักปรัชญาที่สำคัญเท่านั้น แต่ต้องให้เขานำไปใช้ในวิถีชีวิตด้วย เป็นหลักในการดำเนินชีวิต   
ในงาน และในกระบวน การตัดสินใจ นอกจากนี้การนำหลักปรัชญาของเศรษฐกิจพอพียงไปใช้ในสถานศึกษายังหมายรวมถึงการนำไปใช้ในการบริหารสถานศึกษา การใช้ในขั้นตอนการวางแผนและการตัดสินใจของผู้บริหาร การนำหลักปรัชญาของเศรษฐกิจพอเพียงไปใช้ในสถานศึกษา จึงไม่ใช่ภาระงานใหม่ แต่เป็นการช่วยให้บุคลากรทางการศึกษานำไปใช้เพื่อให้งานประจำของตนมีประสิทธิภาพมากขึ้น บรรลุเป้าหมายได้เร็วขึ้น แต่การนำหลักปรัชญาของเศรษฐกิจพอเพียงไปประยุกต์ใช้ของผู้บริหารสถานศึกษาที่มีความแตกต่างหลากหลายบริบท ก็จะมีวิธีการใช้เพื่อให้งานของตนบรรลุเป้าหมายได้แตกต่างกัน ตลอดเวลาที่นำหลักปรัชญาของเศรษฐกิจพอเพียงไปปรับใช้นั้นมีปัญหาและช่องทางทำงานเกิดขึ้นควบคู่กันไป (ปิยภรณ์ มัณฑะจิตร (2553)

ในส่วนของสำนักงานคณะกรรมการการศึกษาขั้นพื้นฐาน กระทรวงศึกษาธิการที่มีภารกิจหลักก็คือ การให้โอกาสกับผู้ที่อยู่ในวัยเรียนระดับการศึกษาขั้นพื้นฐานทุกคนได้เรียนรู้ตามวัยอย่างมีคุณภาพ ภายใต้การจัดการศึกษาด้วยรูปแบบที่หลากหลายอย่างมีประสิทธิภาพ ซึ่งในอดีตที่ผ่านมานั้น การคมนาคมไม่ค่อยสะดวกเหมือนอย่างปัจจุบัน ดังนั้นหากมีประชากรอยู่ที่ใด รัฐก็จำเป็นต้องไปตั้งโรงเรียนเพื่อบริการผู้ที่อยู่ในวัยเรียนเหล่านั้น แต่ปัจจุบันนี้ การคมนาคมสะดวกขึ้น ประกอบกับโครงสร้างประชากรเปลี่ยนไปจากเดิมมาก กล่าวคือ อัตราการเกิดของเด็กไทยมีการชะลอตัวลง ดังนั้น จึงทำให้ตัวป้อนของโรงเรียนมีแนวโน้มลดลงตามลำดับ ส่งผลให้มีโรงเรียนขนาดเล็กเพิ่มขึ้นทุกปี   
ซึ่งปัจจุบัน สำนักงานคณะกรรมการการศึกษาขั้นพื้นฐานมีโรง เรียนขนาดเล็กรวมทั้งสิ้น 14,816 โรงจากโรงเรียนทั้งหมด 31,116 โรงเรียน คิดเป็นร้อยละ 47.62 รับผิดชอบนักเรียน ร้อยละ 13.41 ของนักเรียนทั้งหมด อัตราส่วนครูต่อนักเรียนเท่ากับ 1 : 12 ทั้งนี้จากอดีตจนถึงปัจจุบัน พบว่า โรงเรียนขนาดเล็กยังประสบปัญหาในเรื่อง คุณภาพของเด็กนักเรียน กล่าวคือ นักเรียนส่วนใหญ่มีผลสัมฤทธิ์ทางการเรียนต่ำ อ่านไม่ออก เขียนไม่ได้ ขาดความสามารถในการคิดวิเคราะห์ ทักษะด้านการคำนวณ และภาษาต่างประเทศ ทั้งนี้อาจเนื่องมาจาก ตัวป้อน ประกอบกับการบริหารจัดการและการจัดกิจกรรมการเรียนรู้ ยังไม่สามารถดำเนินการได้อย่างเต็มที่ เนื่องจากมีจำนวนบุคลากรในโรงเรียนจำกัด และโรงเรียนมีภาระงานอื่น ๆ จำนวนมาก ซึ่งประเด็นปัญหาดังกล่าวสอดคล้องกับผลการวิเคราะห์ของศักดิ์ไทย บวรกิจ และวาโร เพ็งสวัสดิ์ (2554, อ้างถึงใน วารสารมหาวิทยาลัยราชภัฏสกลนคร, 2554, น. 18) ที่พบว่า โรงเรียนขนาดเล็กมีปัญหาหลายปัญหาในทุกด้าน ทั้งนี้อาจสืบเนื่องมาจากสาเหตุที่สำคัญ คือ โรงเรียนมีทรัพยากรทางการบริหารจัดการที่จำกัดและไม่สามารถจัดการได้อย่างมีประสิทธิภาพและประสิทธิผล จึงส่งผลต่อการพัฒนางานทุกด้าน ซึ่งในปัจจุบันปัญหาที่สำคัญในด้านคุณภาพของผู้เรียน คือ ผลสัมฤทธิ์ต่ำ ปัญหาด้านการอ่านออกและเขียนได้   
การวิเคราะห์และคำนวณ

สำนักงานเขตพื้นที่การศึกษาประถมศึกษามหาสารคาม เขต 2 ในปีการศึกษา 2558 มีโรงเรียนในสังกัด จำนวน 241 โรงเรียน จำแนกเป็นโรงเรียนขนาดเล็ก จำนวน 146 โรงเรียน คิดเป็นร้อยละ 60.58 โรงเรียนขนาดกลาง จำนวน 93 โรงเรียน คิดเป็นร้อยละ 38.59 โรงเรียนขนาดใหญ่ จำนวน   
2 โรงเรียน คิดเป็นร้อยละ 0.83 และโรงเรียนขนาดใหญ่พิเศษ จำนวน 1 โรงเรียน คิดเป็นร้อยละ 0.42 จากผลการทดสอบระดับชาติ (Ordinary National Test: O-NET) นักเรียนชั้นประถมศึกษาปีที่ 6 ปีการศึกษา 2557 ของ 5 กลุ่มวิชาหลัก คือ วิชาภาษาไทย วิชาคณิตศาสตร์ วิชาวิทยาศาสตร์   
วิชาภาษาต่างประเทศ และวิชาสังคมศึกษา ศาสนาและวัฒนธรรม มีค่าคะแนนเฉลี่ยอยู่ในระดับต่ำและค่าคะแนนเฉลี่ยลดทุกกลุ่มวิชา โดยเมื่อพิจารณาเปรียบเทียบค่าคะแนนเฉลี่ยของผลทดสอบระดับชาติ (O-NET) ของปีการศึกษา 2556 และปีการศึกษา 2557 พบว่า ค่าคะแนนเฉลี่ยกลุ่มวิชาภาษาไทยปีการศึกษา 2556 เท่ากับ 55.60 ปีการศึกษา 2557 เท่ากับ 42.56 ผลต่างลดลง -14.04 ค่าคะแนนเฉลี่ยกลุ่มวิชาคณิตศาสตร์ ปีการศึกษา 2556 เท่ากับ 61.45 ปีการศึกษา 2557 เท่ากับ 32.06 ผลต่างลดลง -29.39 ค่าคะแนนเฉลี่ยกลุ่มวิชาวิทยาศาสตร์ ปีการศึกษา 2556 เท่ากับ 45.66 ปีการศึกษา 2557 เท่ากับ 35.23 ผลต่างลดลง -10.43 ค่าคะแนนเฉลี่ยกลุ่มวิชาภาษาต่างประเทศ   
ปีการศึกษา 2556 เท่ากับ 45.46 ปีการ ศึกษา 2557 เท่ากับ 32.27 ผลต่างลดลง -13.19 ค่าคะแนนเฉลี่ยกลุ่มวิชาสังคมศึกษาฯ ปีการ ศึกษา 2556 เท่ากับ 57.79 ปีการ ศึกษา 2557 เท่ากับ 41.72 ผลต่างลดลง -16.07 และเมื่อพิจารณาค่าคะแนนเฉลี่ยรวมทุกกลุ่มวิชา ปีการศึกษา 2556 เท่ากับ 50.20 ปีการศึกษา 2557 เท่ากับ 36.77 ผลต่างลดลง -16.62 จากภาพรวมการประเมินผลการทดสอบดังกล่าว สรุปได้ว่าสำนักงานเขตพื้นที่การศึกษาประถมศึกษามหาสารคาม เขต 2 ยังมีผลสัมฤทธิ์ทางการเรียนอยู่ในเกณฑ์ที่ต่ำ จึงเป็นภารกิจเร่งด่วนที่ต้องดำเนินการในการพัฒนาโรงเรียนในสังกัดให้มีความเข้มแข็งด้านงานวิชาการและการจัดการศึกษาด้านอื่น ๆ อย่างเป็นระบบ มีคุณภาพและประสิทธิภาพควบคู่กันไป (สำนักงานเขตพื้นที่การการศึกษาประถมศึกษามหาสารคาม เขต 2, 2558, น. 8-9)

จากความสำคัญของการเปลี่ยนแปลง การจัดการศึกษา หลักปรัชญาของเศรษฐกิจ และปัญหาของโรงเรียนขนาดเล็กดังกล่าวข้างต้น ผู้วิจัยจึงสนใจศึกษาวิจัยเกี่ยวกับการบริหารสถาน ศึกษาตามหลักปรัชญาของเศรษฐกิจพอเพียง เนื่องจากเห็นว่าการนำปรัชญาของเศรษฐกิจพอเพียงมาเป็นแนวทางในการพัฒนา หากมุ่งผลถึงความยั่งยืนอย่างแท้จริงจะต้องเริ่มปลูกฝังปรัชญาของเศรษฐกิจพอเพียงให้แก่ประชาชนตั้งแต่อยู่ในวัยเด็กหรือเยาวชน โดยเริ่มจากการปลูกฝังผ่านระบบการศึกษา (เกรียงศักดิ์ เจริญวงศ์ศักดิ์, 2550, น. 23) เพราะเป้าหมายสำคัญของการจัดการศึกษาตามแนวทางเศรษฐกิจพอเพียง คือ การปลูกฝังให้เด็กและเยาวชนรู้จักการใช้ชีวิตที่พอเพียง เห็นคุณค่าของทรัพยากรต่าง ๆ ฝึกการอยู่ร่วมกับผู้อื่นอย่างเอื้อเฟื้อเผื่อแผ่และแบ่งปัน มีจิต สำนึกรักษ์สิ่งแวดล้อม และเห็นคุณค่าของวัฒนธรรม ค่านิยม เอกลักษณ์/ความเป็นไทย (ปรียานุช พิบูลสราวุธ, 2549, น. 3) ซึ่งการขับเคลื่อนปรัชญาของเศรษฐกิจพอเพียงในสถาน ศึกษา เป็นความพยายามอย่างต่อเนื่องในการปรับสมดุลของการพัฒนาประเทศ ในระดับฐานราก คือ การปรับทัศนคติและค่านิยมในการดำรงชีวิตให้อยู่บนพื้นฐานของความพอเพียง เพื่อนำไปสู่การใช้ทรัพยากรต่าง ๆ และการอยู่ร่วมกันในสังคมบนหลักการของความพอประมาณ ใช้เหตุผล และไม่ประมาท ผ่านการนำหลักปรัชญาของเศรษฐกิจพอเพียงบรรจุไว้ในหลักสูตรการศึกษาขั้นพื้นฐานของชาติ เพื่อให้เป็นกรอบและแนวทางในการพัฒนาเยาวชนรุ่นใหม่ให้มีค่านิยมและอุปนิสัย “อยู่อย่างพอเพียง” และการที่จะดำเนินการดังกล่าวให้บรรลุเป้าหมายนั้น การจัดการคุณภาพการศึกษาจึงเป็นสิ่งที่สำคัญที่จะเป็นกลไกหลักนำไปสู่การพัฒนาสถานศึกษาตามหลักปรัชญาของเศรษฐกิจพอเพียงได้นั้น จะต้องมีการประยุกต์ใช้หลักปรัชญาของเศรษฐกิจพอเพียงเพื่อพัฒนา การจัดการคุณภาพการศึกษา (ณัฐพงศ์ ทองภักดี, 2554, น. 35) โดยเฉพาะอย่างยิ่งสถานศึกษาขนาดเล็กที่มีมากทั่วทุกขอบเขตพื้นที่ของประเทศที่มีสภาพปัญหาในด้านต่าง ๆ มาก ทำให้การจัดการศึกษาให้กับผู้เรียนไม่ได้คุณภาพตามเป้าหมายทั้งของสถานศึกษาของหน่วยงานที่เกี่ยวข้องดังที่กล่าวมาแล้วข้างต้น

เนื่องจากเกิดสภาพปัญหาด้านผลสัมฤทธิ์ทางการเรียนของนักเรียนที่สืบเนื่องมาจากสภาพการบริหารจัดการในด้านต่าง ๆ ที่ขาดความพร้อมของโรงเรียนขนาดเล็กในสังกัดสำนักงานเขตพื้นที่การศึกษาประถมศึกษามหาสารคาม เขต 2 ดังที่กล่าวมาข้างต้น ดังนั้นผู้วิจัยจึงกำหนดประเด็นการศึกษาวิจัยเรื่อง แนวทางการบริหารสถานศึกษาตามหลักปรัชญาของเศรษฐกิจพอเพียงของสถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2 โดยคาดหวังว่าผลการวิจัยครั้งนี้จะเป็นส่วนหนึ่งในการพัฒนาคุณภาพการศึกษาของสถานศึกษาขนาดเล็กทั้งโดยภาพรวมของประเทศ และในส่วนของสถานศึกษาขนาดเล็กที่อยู่ในสังกัดสังกัดสำนักงาน  
เขตพื้นที่การศึกษาประถมศึกษามหาสารคาม เขต 2 ให้มีคุณภาพและประสิทธิภาพ ส่งผลต่อผลสัมฤทธิ์ทางการเรียนของผู้เรียน และคุณภาพการบริหารสถานศึกษาด้วยเช่นกัน

**1.2 คำถามการวิจัย**

1.2.1 สภาพการบริหารสถานศึกษาตามหลักปรัชญาของเศรษฐกิจพอเพียงของสถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2 อยู่ในระดับใด

1.2.2 แนวทางการบริหารสถานศึกษาตามหลักปรัชญาของเศรษฐกิจพอเพียงของสถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2 ควรเป็นอย่างไร

**1.3 วัตถุประสงค์การวิจัย**

1.3.1 เพื่อศึกษาสภาพการบริหารสถานศึกษาตามหลักปรัชญาของเศรษฐกิจพอเพียงของสถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2

1.3.2 เพื่อศึกษาแนวทางการบริหารสถานศึกษาตามหลักปรัชญาของเศรษฐกิจพอเพียงของสถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2

**1.4 ขอบเขตการวิจัย**

**1.4.1 ขอบเขตด้านประชากร กลุ่มตัวอย่างและกลุ่มผู้ทรงคุณวุฒิ**

การวิจัย แนวทางการบริหารสถานศึกษาตามหลักปรัชญาของเศรษฐกิจพอเพียงของสถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2 ครั้งนี้ กำหนดประชากรและกลุ่มตัวอย่าง ดังนี้

1.4.1.1 ประชากร ได้แก่ ผู้บริหารสถานศึกษาและครูที่ปฏิบัติหน้าที่ในสถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2 ในปีการศึกษา 2559 จำนวน 966 คน ประกอบด้วย

1) ผู้บริหารสถานศึกษา จำนวน 146 คน

2) ครู จำนวน 820 คน

1.4.1.2 กลุ่มตัวอย่าง จำนวน 278 คน ประกอบด้วย

1) ผู้บริหารสถานศึกษา จำนวน 83 คน

2) ครู จำนวน 195 คน ที่ปฏิบัติหน้าที่ในสถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2 ในปีการศึกษา 2559 ทั้งนี้ในการกำหนด

ในการกำหนดขนาดของกลุ่มตัวอย่าง ผู้วิจัยกำหนดโดยใช้ตารางสำเร็จรูปของ Krejcie and Morgan (1970, pp. 608-609 ; อ้างอิงมาจากภาควิชาวิจัยและพัฒนาการศึกษามหาวิทยาลัยมหาสารคาม, 2553, น. 44) และการได้มาซึ่งกลุ่มตัวอย่างโดยการกำหนดสัดส่วนและ  
ทำการสุ่มอย่างง่ายจนได้จำนวนตามที่กำหนด

1.4.1.3 กลุ่มผู้ทรงคุณวุฒิ ผู้จำนวน 9 คน เพื่อศึกษาแนวทางการบริหารสถาน ศึกษาตามหลักปรัชญาของเศรษฐกิจพอเพียงของสถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2

**1.4.2 ขอบเขตด้านเนื้อหา**

แนวทางการบริหารสถานศึกษาตามหลักปรัชญาของเศรษฐกิจพอเพียงของสถานศึกษาขนาดเล็ก ตามกรอบการบริหารสถานศึกษา 4 ด้าน คือ การบริหารงานวิชาการ การบริหารงานงบประมาณ การบริหารงานบุคลากรและการบริหารงานบริหารทั่วไป

**1.4.3 ขอบเขตด้านขั้นตอนและระยะเวลาที่ใช้ในการวิจัย**

การวิจัย แนวทางการบริหารสถานศึกษาตามหลักปรัชญาของเศรษฐกิจพอเพียงของสถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2 ครั้งนี้ ผู้วิจัยได้กำหนดขั้นตอนและระยะเวลาที่ใช้ในการวิจัยไว้ 2 ระยะ ดังนี้

ระยะที่ 1 ศึกษาสภาพการบริหารสถานศึกษาตามหลักปรัชญาของเศรษฐกิจพอเพียงของสถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2 ระหว่างเดือนกุมภาพันธ์ พ.ศ. 2560 ถึง เดือนพฤษภาคม พ.ศ. 2560

ระยะที่ 2 ศึกษาแนวทางการบริหารสถานศึกษาตามหลักปรัชญาของเศรษฐกิจพอเพียงของสถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2 ระหว่างเดือนมิถุนายน พ.ศ. 2560 ถึง เดือนสิงหาคม พ.ศ. 2560

**1.4.4 ขอบเขตด้านสถานที่ในการดำเนินการวิจัย**

สถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2 จำนวน 146 โรงเรียน

**1.5 นิยามศัพท์เฉพาะ**

“ปรัชญาของเศรษฐกิจพอเพียง” หมายถึง หลักคิดและแนวทางที่ชี้ให้เห็นถึงการดำรงอยู่และปฏิบัติตนตามทางสายกลางของประชาชนในทุกระดับ เพื่อให้ก้าวทันต่อโลกยุคแห่งการเปลี่ยนแปลงหรือยุคโลกาภิวัตน์ โดยคำนึงถึงความพอเพียง ที่มีกรอบแนวคิดหลัก 3 ห่วง 2 เงื่อนไข คือ ความพอประมาณ ความมีเหตุผล และการมีระบบภูมิคุ้มกันที่ดีในตัว โดยการตัดสิน ใจ และการดำเนินการด้านต่าง ๆ นั้นต้องถูกกำกับด้วยเงื่อนไขความรู้ และคุณธรรมเพื่อนำไปสู่การพัฒนาที่สมดุล มั่นคง และยั่งยืน โดยการวิจัยครั้งนี้มุ่งเน้นการบริหารสถานศึกษา โดยมีรายละเอียดความหมาย ดังนี้

1. ความพอประมาณ หมายถึง การดำเนินกิจกรรมใด ๆ ที่เกี่ยวข้องกับการบริหารสถานศึกษาและการจัดการศึกษาที่อยู่บนพื้นฐานการรู้จักตนเอง ยึดทางสายกลาง ซึ่งมีความพอดี   
ไม่สุดโต่ง มีความสมดุล ไม่เบียดเบียนตนเองและเบียดเบียนผู้อื่นและพร้อมรองรับการเปลี่ยน แปลง

2. ความมีเหตุผล หมายถึง การตัดสินใจเกี่ยวกับระดับของความพอประมาณในการบริหารสถานศึกษาและการจัดการศึกษา อย่างมีสติเป็นไปอย่างมีเหตุผลและไม่ใช้ความรู้สึกส่วนตัว สามารถอธิบายได้ โดยพิจารณาจากเหตุ ปัจจัยและข้อมูลที่เกี่ยวข้อง ตลอดจนผลที่คาดว่าจะเกิดขึ้นกับการกระทำนั้น ๆ อย่างรอบคอบ

3. การมีภูมิคุ้มกันในตัว หมายถึง การเตรียมตัวให้พร้อมรับผลกระทบที่คาดว่าจะเกิดขึ้นกับการบริหารสถานศึกษาและการจัดการศึกษา จากการเปลี่ยนแปลงด้านต่าง ๆ ของสังคมโลก

4. เงื่อนไข หมายถึง ปัจจัยในการตัดสินใจและการดำเนินกิจกรรมต่าง ๆ ให้อยู่ในระดับพอเพียงซึ่งต้องอาศัยทั้งความรู้และคุณธรรมเป็นพื้นฐานดังนี้

4.1 เงื่อนไขความรู้ หมายถึง ความรอบรู้เกี่ยวกับวิชาการต่าง ๆ ที่เกี่ยวข้องอย่างรอบด้านและความรอบคอบที่จะนำความรู้เหล่านั้นมาพิจารณาให้เชื่อมโยงกันมาใช้ในการตัดสินใจในการดำเนินงานการบริหารวิชาการ การบริหารงบประมาณ การบริหารงานบุคคล และการบริหารงานทั่วไป

4.2 เงื่อนไขคุณธรรม หมายถึง การเสริมสร้างประสบการณ์ความตระหนักในคุณธรรม ความซื่อสัตย์สุจริตความอดทนความเพียรและการใช้สติปัญญาของบุคลากรในการบริหารวิชาการ การบริหารงบประมาณ การบริหารงานบุคคล และการบริหารงานทั่วไป

“แนวทางการบริหารสถานศึกษาตามหลักปรัชญาของเศรษฐกิจพอเพียง” หมายถึง แนวทางที่เป็นวิธีปฏิบัติในการดำเนินงานการบริหารศึกษาในขอบข่ายงาน 4 ด้าน คือ การบริหารงานวิชาการ การบริหารงบประมาณ การบริหารงานบุคคล และการบริหารงานทั่วไป โดยนำหลักคิดและหลักปฏิบัติตามหลักปรัชญาเศรษฐกิจพอเพียง มาเป็นกรอบในการดำเนินงาน เพื่อให้เกิดคุณภาพในการบริหารและส่งผลต่อผลสัมฤทธิ์และคุณลักษณะอันพึงของผู้เรียนตามเป้าหมายที่กำหนดไว้ โดยมีรายละเอียดแต่ละด้านดังนี้

1. การบริหารงานวิชาการ หมายถึง กระบวนการบริหารงานวิชาการโดยการนำหลักปรัชญาของเศรษฐกิจพอเพียงมาเป็นกรอบในการดำเนินงาน เพื่อให้เกิดคุณภาพในการบริหาร ประกอบด้วย การพัฒนาหลักสูตรสถานศึกษา กระบวนการเรียนรู้ วัดผลและประเมินผล การเรียนรู้ตามสภาพจริงพัฒนาเครื่องมือวัดและประเมินผลให้ได้มาตรฐานวิจัยเพื่อพัฒนาคุณภาพการศึกษา   
สื่อนวัตกรรม และเทคโนโลยีการศึกษา พัฒนาแหล่งเรียนรู้ นิเทศการศึกษา แนะแนวการศึกษา  
ที่เชื่อมโยงกับระบบดูแลช่วยเหลือนักเรียน พัฒนาระบบประกันคุณภาพ ส่งเสริมความรู้ทางวิชาการชุมชน ประสานความร่วมมือพัฒนาวิชาการกับบุคคล ครอบครัว สถานศึกษา และองค์กรอื่นที่จัดการศึกษา

2. การบริหารงานงบประมาณ หมายถึง กระบวนการบริหารงานงบประมาณโดยการนำหลักปรัชญาของเศรษฐกิจพอเพียง มาเป็นกรอบในการดำเนินงานเพื่อให้เกิดคุณภาพในการบริหาร ประกอบด้วย การจัดทำการของบประมาณ การจัดสรรงบ ประมาณตามแผน ปฏิบัติการใช้จ่ายเงิน การติดตาม ตรวจสอบ ประเมินผลและการรายงานผลการใช้เงิน การระดมทรัพยากร และระดมทุนเพื่อการศึกษา การบริหารงานการเงิน การบัญชีและพัสดุและสินทรัพย์ ทั้งนี้ผู้บริหารและผู้รับผิดชอบต้องปฏิบัติให้เป็นไปตามระเบียบ/วิธีการ ที่กฎหมายกำหนด และจัดทำแผนงาน การจัดระบบข้อมูล การราย งานขอความเห็นชอบต่อคณะกรรมการสถานศึกษาขั้นพื้นฐานพร้อมทั้งรายงานผล  
การดำเนินการต่อเขตพื้นที่การศึกษา และหน่วยงานที่เกี่ยวข้อง

3. การบริหารงานบุคลากร หมายถึง กระบวนการบริหารงานบุคลากรโดยการนำหลักปรัชญาของเศรษฐกิจพอเพียง มาเป็นกรอบในการดำเนินงาน เพื่อให้เกิดคุณภาพ ประกอบด้วย   
การบริหารจัดทำการของบประมาณ การจัดสรรงบประมาณตามแผนปฏิบัติการใช้จ่ายเงิน   
การติดตาม ตรวจสอบ ประเมิน ผลและการรายงาน ผลการใช้เงิน การระดมทรัพยากร และระดมทุนเพื่อการศึกษา การบริหาร งานการเงิน การบัญชีและพัสดุและสินทรัพย์ ทั้งนี้ผู้บริหารและผู้รับผิดชอบต้องปฏิบัติให้เป็นไปตามระเบียบ/วิธีการ ที่กฎหมายกำหนด และจัดทำแผนงาน   
การจัดระบบข้อมูล การรายงานขอความเห็นชอบต่อคณะกรรมการสถานศึกษาขั้นพื้นฐานพร้อมทั้งรายงานผลการดำเนินการต่อเขตพื้นที่การศึกษาและหน่วยงานที่เกี่ยวข้องดำเนินงานเกี่ยวกับบุคลากรในหน่วยงาน ในอันที่จะให้ได้บุคลากรมาปฏิบัติงานตามความต้องการและเพื่อให้บุคลากรปฏิบัติงานบรรลุเป้าหมายอย่างมีประสิทธิภาพ

4. การบริหารงานทั่วไป หมายถึง การบริหารงานงบประมาณ โดยการนำหลักปรัชญาของเศรษฐกิจพอเพียง มาเป็นกรอบในการดำเนินงาน เพื่อให้เกิดคุณภาพในการบริหาร ประกอบด้วย งานที่เกี่ยวข้องกับการจัดระบบบริหารองค์กรให้บริการบริหารงานอื่น ๆ บรรลุผลตามมาตรฐาน คุณภาพและเป้าหมายที่กำหนดไว้ โดยมีบทบาทหลักในการประสานส่งเสริมสนับสนุนและ  
การอำนวยการ ความสะดวกต่าง ๆ ในการให้บริการการศึกษาทุกรูปแบบ

“โรงเรียนขนาดเล็ก” หมายถึง โรงเรียนสังกัดสำนักงานเขตพื้นที่การศึกษาประถม ศึกษามหาสารคาม เขต 2 ที่มีนักเรียนไม่เกิน 120 คน

“สำนักงานเขตพื้นที่การศึกษาประถมศึกษามหาสารคาม เขต 2” หมายถึง หน่วยงานทางการศึกษา สังกัดสำนักงานคณะกรรมการการศึกษาขั้นพื้นฐาน ตามประกาศกระทรวง ศึกษาธิการ   
เมื่อวันที่ 6เดือนกรกฎาคม พ.ศ. 2546 ที่มีหน้าที่กำกับ ดูแล และติดตามการจัดการศึกษาครอบคลุมพื้นที่ อำเภอนาเชือก อำเภอพยัคฆภูมิพิสัย อำเภอวาปีปทุม อำเภอนาดูน และอำเภอยางสีสุราช ของจังหวัดมหาสารคาม

**1.6 กรอบแนวคิดการวิจัย**

จากการศึกษาวรรณกรรมและงานวิจัยที่เกี่ยวข้องผู้วิจัยนำกรอบการบริหารสถานศึกษา 4 ด้าน ของกระทรวงศึกษาธิการ (2546, น. 32-73) คือ การบริหารงานวิชาการ การบริหาร  
งานงบประมาณ การบริหารงานบุคลากร และการบริหารงานบริหารทั่วไป และนำหลักปรัชญา  
ของเศรษฐกิจพอเพียง 3 ห่วง 2 เงื่อนไข คือ ความพอประมาณ ความมีเหตุผล การมีภูมิคุ้มกันที่ดี และ 2 เงื่อนไข ได้แก่ ความรู้ และคุณธรรม มาเป็นตัวแปรการวิจัยครั้งนี้ ซึ่งสามารถกำหนดกรอบแนวคิดการวิจัย แนวทางการบริหารสถานศึกษาตามหลักปรัชญาของเศรษฐกิจพอเพียงของสถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2 ได้ดังภาพที่ 1.1 ดังนี้

**หลักปรัชญาของเศรษฐกิจพอเพียง**

1. ความพอประมาณ

2. ความมีเหตุผล

3. การมีภูมิคุ้มกันที่ดี

3.1 ความรู้

3.2 คุณธรรม

**สถานภาพ**

1. ผู้บริหารสถานศึกษา

2. ครู

**การบริหารสถานศึกษาตามขอบข่ายภารกิจของสถานศึกษา 4 ด้าน**

1. การบริหารงานวิชาการ

2. การบริหารงานงบประมาณ

3. การบริหารงานงานบุคลากร

4. การบริหารงานบริหารทั่วไป

**แนวทางการบริหารสถานศึกษาตามหลักปรัชญาของเศรษฐกิจพอเพียงของสถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2**

***ภาพที่ 1.1*** กรอบแนวคิดการวิจัย

**1.7 ประโยชน์ที่ได้รับ**

1.7.1 สถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2 มีแนวทางการบริหารสถานศึกษาตามหลักปรัชญาของเศรษฐกิจพอเพียงของสถานศึกษาขนาดเล็กที่มีประสิทธิภาพ คาดว่าจะส่งผลให้ผลสัมฤทธิ์ทางการเรียนของผู้เรียนให้สูงขึ้นและผู้เรียนมีการพัฒนาได้ตามมาตรฐานการศึกษา

1.7.2 ได้ทราบข้อมูลเกี่ยวกับสภาพแนวทางการบริหารสถานศึกษาตามหลักปรัชญาของเศรษฐกิจพอเพียงของสถานศึกษาขนาดเล็ก สังกัดสำนักงานเขตพื้นที่การศึกษาประถมศึกษามหาสารคาม เขต 2 ที่หน่วยงานที่เกี่ยวข้องหรือสถานศึกษาสามารถนำไปประยุกต์ใช้ เพื่อกำหนดเป็นแผนในการบริหารสถานศึกษาได้อย่างมีประสิทธิภาพ

1.7.3 สำนักงานเขตพื้นที่การศึกษาหรือสถานศึกษาอื่น ตลอดจนหน่วยงานทางการศึกษา สามารถนำแนวทางการบริหารสถานศึกษาตามหลักปรัชญาของเศรษฐกิจพอเพียงของสถานศึกษาขนาดเล็ก ที่เป็นผลจากการวิจัยครั้งนี้ไปใช้เพื่อเกิดประโยชน์ต่อการบริหารสถานศึกษาได้เพื่อให้มีคุณภาพและประสิทธิภาพสูงขึ้นกว่าเดิม